  Туспуктэм: Наталия Сильвестрова Наталия Сильвестрова 21-тӥ куарусёнэ Ижкарын спорт данлыкъя аллея усьтӥзы. Удмуртской урамысен «Зенит» стадион пала аллеяысь стендъёсысь Удмуртиын вордскем дано спортсменъёс сярысь лыдӟыны луоз. Ивортодэтъя «Удмуртия» агенстволэн корреспондентэз сӥё-дано ужрадэ вуылӥз. « Со Удмуртиысь, Россиысь но дуннеысь спортэ тужгес но бадӟым пытьы кельтэм адямиос – олимпи чемпионъёс, призеръёс, дуннелэн чемпионъёсыз. Со валтӥсь мертэт - спортын азинсконъёсты юн сямлы но тренировкаослы луыса басьтон » Денис Парахин, Удмуртиысь физкультурая но спортъя министр Ужрадэ куасэн бызьылонъя ньыль полэс олимпи чемпионка Галина Кулакова пыриськиз. Аллеяен тодматон ӵапак солэн стендэз бордысен кутскиз. Озьы ик аллеяысь Кез ёросын вордскем куасэн бызьылӥсьлэсь, кык полэс олимпи чемпионкалэсь Тамара Тихоновалэсь туспуктэмзэ адӟыны луэ.  « Куке тон тыршиськод, вормонъёс басьтӥськод, конечно потэ, медаз вунэтэ шуыса. Та аллея кылдӥз но, табере милемыз уз вунэтэ ни. <…> Малпасько, егит калык тунсыкъяськоз, кин со, мар со, кыӵе адямиос татын возьматэмын » Тамара Тихонова, куасэн бызьылонъя кык полэс олимпи чемпионка Тамара Тихонова оске, та туспуктэмъёсысь адямиос сярысь лыдӟыса, егитъёслэн асьсэлэн но спортэн вырыны мылкыдзы ӝутскоз. Нялтас вераса, спортсменка ачиз но, стендзэ адӟыса, ачиз шоры мукет сямен учкиз шуыса серекъя: «Мон туж сӥтьпужыё вал, но со мыным туж ик уг кельшы вал. Нош туннэ сыӵе со пужыос мыным кельшо!» Тамара Тихонова, куасэн бызьылонъя кык полэс олимпи чемпионка СССР-ысь спортъя дано мастерлэн, РСФСР-лэн эркын нюръяськонъя кык пол чемпионэзлэн, СССР-лэн но дуннелэн чемпинатъёссылэн призёрезлэн Михаил Земляновлэн но стендэз аллеяын интыяськемвн. Вань улонзэ со спортлы сӥзиз: нырысь ачиз ӵошатсконъёсы пыриськылӥз, бӧрысь мукет спортсменъёсты дасяз. Спортэ сюрессэс али легисьёслы со азинскон сӥзе. «Кулэ дышетскыны но тыршыны. Ваньмыз лыктоз! Тон ужаны уд яратӥськы ке, дышетскыны но азьтэмскиськод ке, ваньмыз тон палась берытске. Нош тыршиськод ке, вормонъёс тон котырын луо » Михаил Землянов, СССР-ысь спортъя дано мастер Фото: Наталия Сильвестрова Спорт данлыкъя аллеяез усьтонэ тросэз нимо-дано спортсменъёс лыктыны быгатӥзы. Соос пӧлын Алексей Чижов, Иван Черезов, Тамара Тихонова, Сергей Большаков, Сергей Пудов, Арслан Гильмутдинов, Владимир Каманцев, Ульяна Нигматуллина, Надежда Пушпашева, Борис Богданов но мукетъёсыз. Тегъёс: Спорт Ижкар Удмуртия  